<https://www.uvzsr.sk/index.php?option=com_content&view=article&id=5236:covid-19-epidemiologicku-situaciu-sledujeme-nepretrite&catid=56:tlaove-spravy&Itemid=62>

|  |  |  |
| --- | --- | --- |
| COVID-19: Epidemiologickú situáciu sledujeme nepretržite  | Tlačiť | E-mail |

|  |
| --- |
| [Tlačové správy](https://www.uvzsr.sk/index.php?option=com_content&view=category&id=56:tlaove-spravy&layout=blog&Itemid=62)  |
| **Streda, 22. jún 2022 15:04**  |
| Za mesiac jún evidujeme mierne zvýšené počty pozitívnych vzoriek na ochorenie COVID-19 v SR, avšak nejde o rapídny nárast. Vírus SARS-CoV-2 v našej populácii naďalej cirkuluje a neustále sa vyvíja, a preto riziká objavenia sa nových variantov zostávajú reálne. Najvyšší nárast prípadov očakávame ku koncu leta a v jesenných mesiacoch, v súvislosti s návratom dovolenkárov a nástupom chladnejších mesiacov. Situáciu dôkladne monitorujeme a sledujeme aj šírenie nových subvariantov omikronu BA.4 a BA.5. Na Slovensku cirkulujú v populácii v nasledujúcom zastúpení: za mesiac jún doteraz tvoril subvariant BA.4 spolu 6,5 % a subvariant BA.5 tvoril 19,6 % zo všetkých osekvenovaných pozitívnych vzoriek. Epidemiologickú situáciu analyzujeme aj prostredníctvom užitočného doplnkového nástroja – monitoringu odpadových vôd, ktorý umožňuje detegovať prípadné ohniská nákazy. Na lokality s narastajúcim počtom prípadov sa potom vedia epidemiológovia bližšie zamerať a nastaviť potrebné protiepidemické opatrenia. Monitorovanie odpadových vôd treba vnímať ako nezávislý prístup k stratégiám dohľadu a testovania na COVID-19. Poskytuje dôležité doplňujúce informácie pre rozhodovací proces v otázkach verejného zdravia v kontexte prebiehajúcej pandémie COVID-19. Výsledky monitoringu odpadových vôd zverejňuje ÚVZ pravidelne na svojej webovej stránke, pričom zodpovedajú súčasnej epidemiologickej situácii v SR.Na Slovensku sa aktuálne, podobne ako v iných európskych krajinách, testuje v nižšej intenzite ako predtým. Dôležitá však zostáva nepretržitá surveillance akútnych respiračných ochorení, informácia o pozitivite testov na COVID-19, o počte hospitalizovaných, vekovej štruktúre chorých a podobne. Obyvateľom sú naďalej dostupné samotesty, o pozitívnom výsledku je podľa platnej vyhlášky ÚVZ SR naďalej potrebné informovať ošetrujúceho lekára, ktorý rozhodne o ďalšom postupe, aj napríklad o tom, či je potrebné vyšetrenie metódou PCR.Spolu s platnými vyhláškami rovnako naďalej platia odporúčania Úradu verejného zdravotníctva SR k prekrytiu dýchacích ciest a aj pre činnosť prevádzok a organizovanie hromadných podujatí. Tieto materiály s odporúčacím charakterom sme vydali ihneď po zrušení veľkej časti povinností v týchto oblastiach a informovali verejnosť. [Odporúčania k prekrytiu dýchacích ciest](https://www.uvzsr.sk/index.php?option=com_content&view=article&id=5139:odporuania-hlavneho-hygienika-sr-k-problematike-prekrytia-hornych-dychacich-ciest-a-irenia-ochorenia-covid-19&catid=250:koronavirus-2019-ncov&Itemid=153)[Odporúčania k činnostiam prevádzok a k organizovaniu hromadných podujatí](https://www.uvzsr.sk/index.php?option=com_content&view=article&id=5098:odporuania-hlavneho-hygienika-sr-na-prevenciu-a-zamedzenie-irenia-ochorenia-covid-19&catid=250:koronavirus-2019-ncov&Itemid=153)Pravidelné dôkladné umývanie rúk (resp. dezinfekcia, ak nie je možné umyť ruky vodou a mydlom) je už základným štandardom. Naďalej platí, že osoba s príznakmi má zostať doma, kontaktovať lekára, neohrozovať svoje okolie a vyliečiť sa. [Stále je účinná vyhláška k domácej izolácii](https://www.uvzsr.sk/docs/uvod/izolacia_karantena_20220420.pdf)**PhDr. RNDr. MUDr. Ján Mikas, PhD., MPH****hlavný hygienik Slovenskej republiky** |